KIRJALLINEN KYSYMYS P-0262/00

esittäjä(t): Olivier Dupuis (TDI) komissiolle

(2. helmikuuta 2000)

Aihe: OLAF

Voiko komissio kertoa, mitkä ovat OLAFin henkilöstön palvelukseenottoperusteet ja millä tavalla taataan henkilöstön riippumattomuus ja sen eettinen ja ammatillinen laatu?

Jos sisäisten informoijien esittämät syytökset osoittautuvat herjauksiksi, voiko komissio ilmoittaa, mitä toimia se aikoo kohdistaa näihin henkilöihin sekä minkälaista hyvitystä annetaan herjausten kohteille? Katsooko komissio, että jos virkamiestä syytetään, hänen on itse huolehdittava puolustuksestaan, vai hoitaako komissio tarvittavat toimet herjatun henkilön puolustuksen järjestämiseksi ja oikeudenkäynnin aloittamiseksi herjannutta henkilöä kohtaan?

Voisiko komissio lisäksi ilmoittaa kantansa siitä, voiko henkilö samanaikaisesti kuulua OLAFin henkilöstöön ja olla ehdolla ammattiyhdistyselimeen?

Neil Kinnockin komission puolesta antama vastaus

(15. maaliskuuta 2000)

Euroopan petostentorjuntaviraston (OLAF) perustamisesta 28 päivänä huhtikuuta 1999 tehdyn komission päätöksen 1999/352/EY, EHTY, Euratom(1) 6 artiklassa säädetään, että johtaja käyttää viraston henkilöstöön nähden valtuuksia, jotka Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen mukaan kuuluvat nimittävälle viranomaiselle ja viranomaiselle, jolla on toimivalta tehdä palvelussopimuksia. Siten OLAFin johtaja vastaa viraston henkilöstön palkkaamisesta.

Henkilöstösääntöjä ja muuhun henkilöstöön sovellettavia palvelussuhteen ehtoja sovelletaan OLAFin virkamiehiin. OLAFin virkamiesten on noudatettava näihin sääntöihin sisältyviä velvoitteita. Vaatimuksena on erityisesti, että yhteisöjen virkamiehet hoitavat tehtävänsä ja toimivat ainoastaan yhteisöjen etua silmällä pitäen.

Henkilöstösääntöjen 28 artiklassa sekä muuhun henkilöstöön sovellettavien palvelussuhteen ehtojen 12 artiklan 2 kohdassa ja 55 artiklassa säädetään palvelukseen ottamisen ehdoista ja niistä olennaisista edellytyksistä, jotka virkamiesten ja muun henkilöstön on täytettävä voidakseen tulla otetuiksi palvelukseen. Lisäksi henkilöstösääntöjen 27 artiklassa säädetään, että palvelukseen otettaessa on tarkoitus varmistaa, että toimielin saa palvelukseensa mahdollisimman päteviä, tehokkaita ja ehdottoman luotettavia virkamiehiä. Näissä puitteissa on viraston asia huolehtia yksityiskohtaisemmin siitä, että palvelukseen otetaan tehtävien hoitamiseen pätevimmät henkilöt.

Henkilöstösääntöjen 24 artiklassa edellytetään, että yhteisöt avustavat virkamiestä erityisesti oikeudellisissa toimenpiteissä sellaista henkilöä vastaan, joka uhkaa, loukkaa, solvaa tai herjaa virkamiestä tämän aseman tai tehtävän vuoksi. Lisäksi 24 artiklassa säädetään, että yhteisöt korvaavat virkamiehelle tällaisissa tapauksissa aiheutuneet vahingot sillä edellytyksellä, että virkamies ei ole tahallisesti tai törkeästä tuottamuksesta aiheuttanut vahinkoja eikä voi saada korvausta vahingonaiheuttajalta. Kyseisen artiklan mukainen avustaminen voi tapahtua eri muodoissa, ja on asianomaisen toimielimen asia valita sopivat toimenpiteet tai keinot, kun asiaan liittyvät tosiseikat on todettu. Näiden toimenpiteiden tai keinojen on oltava oikeasuhtaisia mainittuihin seikkoihin nähden.

Kurinpitomenettelyyn voidaan ryhtyä, jos virkamiehen tai muuhun henkilöstöön kuuluvan henkilön todetaan rikkoneen henkilöstösäännöistä johtuvia velvoitteita.

Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/19991 14 artiklassa ja 25 päivänä toukokuuta 1999 annetun neuvoston asetuksen (Euratom) N:o 1074/19991 14 artiklassa säädetään, että kunnes henkilöstösäännöt muutetaan, jokainen Euroopan yhteisöjen virkamies ja muuhun henkilöstöön kuuluva voi henkilöstösääntöjen 90 artiklan 2 kohdan mukaisesti saattaa viraston johtajan käsiteltäväksi valituksen, joka koskee viraston sisäisessä tutkimuksessa toteuttamaa hänelle vastaista toimenpidettä.

Henkilöstösääntöjen 24 a artiklan mukaan virkamiehillä on järjestäytymisoikeus; he voivat olla erityisesti Euroopan yhteisöjen virkamiesten ammattijärjestöjen ja ammattialan järjestöjen jäseniä. Kyseistä artiklaa sovelletaan myös muuhun henkilöstöön, jota henkilöstösäännöt koskevat. Koska henkilöstösääntöjä sovelletaan OLAFin henkilöstöön, näillä on samat oikeudet kuin yhteisöjen muilla virkamiehillä ja muulla henkilöstöllä.

(1) EYVL L 136, 31.5.1999.